Жып телефонкIэ траха сурэтхэр
Ткаченкэ Андрей и цIэр зезыхьэ СурэтыщI гъуазджэхэмкIэ музейм япэу щагъэлъагъуэ мобилографие лэжьыгъэхэр. IуэхущIапIэм и пэшищым утыку къыщрахьащ Ацкъан Софие жып телефонкIэ триха сурэт 40-м нэблагъэ.
Сурэтхэм къыщыгъэлъэгъуащ республикэм и щIыпIэ дахэхэр, гъэм и зэманхэм я теплъэгъуэхэр, унэ, завод бгынэжахэр, псэущхьэхэр, архитектурэ, щэнхабзэ фэеплъхэр, скульптурэхэр. Гъуазджэ лэжьыгъэхэм я къалэныр — дахагъэр псэм къыщыгъэушыныр — Ацкъан Софие къызэрехъулIам къыдэкIуэу, абы языныкъуэ и лэжьыгъэхэм щIыналъэм и Iуэху зэIумыбзхэм гу лъыуагъатэ икIи республикэм исхэр дыкъыхураджэ зэхэкъута фэеплъхэр дыхуэсакъыу тхъумэну, унэ бгынэжа- хэр зэдгъэпэщыжыну, зи бзэ мыпсалъэ псэущхьэхэм хуэфащэ гулъытэ яхуэтщIыну.
— Жып телефонкIэ сурэтхэр техыным куэд щIауэ сыдехьэх. Абыхэм си дуней еплъыкIэр къыщыгъэлъэгъуащ. Урысейм и нэгъуэщI щIыналъэхэм куэдрэ ущрохьэлIэ дунеяплъэ щыIахэм я апхуэдэ лэжьыгъэхэр утыку къыщрахьэ. Абы гу щылъыстэм, 2014 гъэ лъандэрэ тесхахэмкIэ цIыхухэм садэгуэшэну сытегушхуащ, — къыджиIащ Ацкъан Софие. — Выставкэм хэзгъэхьа сурэтхэм ящыщу нэхъыфIу къэслъытэр сабийм ищIа глобусыр къызэрыщырщ. Абы тетщ: «Си анэ, дунейр тыгъэ ныпхуэсщIащ!».
Выставкэм зыкърагъэхьэлIащ Ацкъан Софие и благъэхэм, ныбжьэгъухэм, сурэтыщIхэм, гъуазджэм и цIыхухэм. Ахэр зэдэгуэшащ лэжьыгъэ-хэр къазэрыщыхъуам теухуа я Iуэху еплъыкIэхэмкIэ.
ТЕКIУЖЬ Заретэ.
Сурэтыр Къарей Элинэ трихащ.
